Püha Johannese Kool

Püha Johannese Kool on riikliku õppekava alusel tegutsev kristlik erakool Tallinnas. Kool on avatud kõigile peredele, sõltumata nende konfessionaalsest kuuluvusest. Kooli õppekeel on eesti keel. 2023. aastal õpib koolis ligikaudu 450 õpilast 1.–10. klassis. Kooli juures tegutseb lasteaed Jussike, eelkool, huvihariduskool ja koduõppeosakond. 2022. aasta sügisel avas kool gümnaasiumi. 

Kooli pidajaks on Püha Johannese Kooli sihtasutus. Kooli juht on Liivika Simmul. Kooli füüsikaõpetaja on Oleg Švaikovski. Kool on Eesti Kristlike Erakoolide Liidu liige.

Ajalugu 
Kooli loomise mõte tekkis Moskva Patriarhaadi Eesti Õigeusu Kiriku Nõmme Ristija Johannese koguduse liikmetel, kes soovisid luua igavikulistel kristlikel väärtustel rajanevat kasvukeskkonda kombineerituna kaasaegsete haridusmeetoditega. 2012. aasta 21. mail asutati Püha Johannese Kooli sihtasutus. 

2013. aasta septembris alustas esimeses lennus õpinguid 33 last. Kooli võetakse igal aastal esimesse klassi nii poiste kui tüdrukute klass. Poiste ja tüdrukute klassid on eraldi 6. klassi lõpuni. Alates 7. klassist jätkab lend kahes segaklassis. 

2018. aastal loodi kooli juurde Tervikliku Hariduse Fond eesmärgiga toetada nii kooli kui kogu haridusvaldkonna arengut uuenduslike algatustega, projektide ja konverentsidega. 2019. ja 2020. aastal toimusid rahvusvahelised konverentsid koostöös Arvo Pärdi Keskusega.

2019. aastal avati Püha Johannese Kooli lasteaed Jussike. Koolieelse lasteasutuse segarühmas on ruumi 18 õpilasele. Lasteaed tegutseb Püha Johannese Kooliga ühes majas ning lasteaialapsed saavad osa võtta nii eelkooli kui huvikooli võimalustest.

2020. aastal avati kooli juurde koduõppeosakond. Selle tingis koroonapandeemia tekitatud uus tegelikkus ning mitmete perede soov koduõppel jätkata.

Samal aastal registreeriti ka Püha Johannese Huvihariduskool. Huvihariduskool pakub õppekavade alusel organiseeritud huviharidust, huvitegevust, õpet eelkoolis, kogupäevakooli võimalust (sh pikapäevarühm), aga ka täiskasvanute koolitusi.

2022. aasta sügisel, kooli esimese lennu 10. klassi jõudmisel, avas Püha Johannese Kool gümnaasiumi. Gümnaasiumi ühes lennus on õppekohti 64 õpilasele, kes jagunevad nelja suuna vahel: sõna ja kultuur, loodus ja inimene, kuju ja disain, andmed ja infotehnoloogia. Samal sügisel kolis Püha Johannese Kool päris oma koolimajja Kivimäel.

2023. aasta sügisel valmib gümnaasiumiklassidele eraldi hooneosa.

Metoodika 
Püha Johannese Koolis nähakse pedagoogikat elus suhtena. Kool pühendub teadlikult heade suhete loomisele ja hoidmisele õpilaste ja õpetajate, kolleegide, perede ja kooli, vanemate ja laste vahel. 

Kool toetab laste keskendumisvõime ja loovuse arengut igapäevaste hommikupalvuste ja vaikuseminutite, välja lülitatud nutitelefonide ja pikkade õuevahetundidega. 

Kool ei kasutata skaalalist hindamist kuni kuuenda klassini. Tagasisidestamisel rakendatakse eneseanalüüsi meetodeid. 

Panustatakse individuaalõppesse. Õpe toimub perioodõppena. 

Sarnaselt Vanalinna Hariduskolleegiumiga alustatakse juba esimeses klassis süvendatud inglise keele õpet õde Mary Vénardi keelekümblusmeetodil, teisest klassist lisandub vene keel ning kuuendast klassist kolmas võõrkeel.

Kooli asukohad 
Püha Johannese Kool on tegutsenud erinevatel üüripindadel. 

Esimesel tegevusaastal asus kool Vene tänav  31, kus MTÜ  Miikaeli Ühenduse ruumides oli kasutada kaks ruumi, kuhu mahtus kaks klassikomplekti, ning ka kogu kooli personal. 

Aastatel 2014-2016 asusid kooli ruumid Viru tänav 4. 

Aastatel 2016-2022 tegutses kool Mustamäel, aadressil Siili tänav 14. 

2022. aasta sügisel valmis koolimaja Nõmmel, aadressil Kivimäe tänav 25.

Viited

Välislingid 
 Kooli koduleht
 Õpetajate leht. Õde Mary - teenimisele pühendatud elu

Tallinna koolid
Eesti erakoolid
Moskva Patriarhaadi Eesti Õigeusu Kirik